Pablo Gargallo

Pablo Emilio Gargallo Catalán (Maella, Zaragoza; 5 de chinero de 1881 - †Reus, Tarragona; 28 d'aviento de 1934) estió un escultor y pintor aragonés, considerato un d'os escultors mas impotants y innovadors d'o sieglo XX.

Encara que fació a suya formación artistica en a ciudat de Barcelona, a on se relacionó con cuantos artista d'o grupo d'Els Quatre Gats, como Picasso, Isidro Nonell u Lluís Domènech Montaner, Pablo Gargallo vivió a mayor parte d'a suya vida en París, a on se relacionó con artistas como Max Jacob u Juan Gris.

 Vida 
Naixito en Maella, Zaragoza, se treslada con a suya familla ta Barcelona en 1888, an comenzará a suya formación artistica. Pasó parti d'a suya vida en o barrio de Montparnasse de París. En 1900, en París, vivió en a comuna d'artistas Le Bateau-Lavoir, con Max Jacob, Juan Gris y atros artistas "muertos de fambre", incluindo a lo suyo amigo Picasso (en modeló la suya capeza n'una escultura). A l'anyada siguient Juan Gris li presentó a Magali Tartanson con a que se casó en 1915. En 1934 agafó una pneumonía fuerte y morió en Reus (Tarragona) ta do se n'heba ito ta inagurar una exposición d'a suya obra.

 Estilo 
Gargallo, influito por o suyo amigo Julio González, desembolicó un estilo d'escultura basato en a creyación d'obchectos tridimensionals de placas planas de metal, emplegando tamién papel y cartón. Bellas d'istas estretallas tienen una mena de minimalismo. Por eixemplo, nomás a metat d'una cara ye amostrata y puede que nomás tienga un uello. Tamién realizó esculturas mas tradicionals en bronce, márbol y atros materials. Entre as suyas obras se troban tres piezas inspiratas en Greta Garbo: Masque de Greta Garbo à la mèche, Tête de Greta et los Garbo avec chapeau y Masque de Greta Garbo aux cils.

Manimenos, a suya obra mas conoixita ye a suya pieza mayestra Lo Profeta, de 1933, que ye la fuga d'o suyo concepto cubista d'escultura d'o vueito y a la vegada poseye una enerchía exprisionista que enchega, por o tema tractau, con a tradición d'a Biblia.

Li se considera un d'os artistas mas significativos d'a vanguardia internacional. En 1985 s'inauguró lo Museu Pablo Gargallo en o Palacio Arguillo de Zaragoza .

O Museu conta con un sobrebuén centro de documentación an se puet consultar información d'a suya vida y obra de l'artista. Antimás, o centro arrocla un impotant fundo documental sobre atros escultors contemporanios.

 Belunas d'as suyas obras 

Retrato a Pablo Picasso (1912).
O virtuoso (1921).
A muller con a sombrerilla (1921).
Mesacha de Casp (1929).
Bailarina espanyola (1931).
O Profeta (1933).

Vinclos externos


Categoría:Escultors d'Aragón
Categoría:Catalanoparlants d'Aragón
Categoría:Muertos en Reus
Categoría:Naixius de Maella
Categoría:Pintors d'Aragón
Categoría:1881 (naixencias)
Categoría:1934 (muertes)